ལྷ་རམས་པ་ཚོས་འཕགས་ཡུལ་གྱི་འདུས་པ་རྒྱ་མཚོ་ལྟ་བུའི་དཀྱིལ་ནས་མང་དུ་ཐོས་པའི་ཡོན་ཏན་གྱི་སྙེ་མ་མང་དུ་བསྣམས་ནས་བོད་དུ་ལོག་པ་ཇེ་མང་ནས་ཇེ་མང་དུ་འགྲོ་བཞིན་པ་འདིས་དེང་གི་རྩོད་ལྡན་དུས་ཀྱི་བསྟན་པ་ལ་རྔོ་ཐོགས་པར་ཐེ་ཚོམ་མི་འདུག་སྙམ་ནས་དེ་དག་ལ་རེ་བའི་མིག་གིས་ཅེར་ཞིང་སྙིམ་པ་སེམས་མགོར་བརླན་ནས་བསྡད་ཡོད་པའི་སྐབས་འདིར།རེ་ཟུང་གིས་རང་ཉིད་ཀྱི་འཇོན་ཐང་སོགས་བེད་སྤྱོད་རྒྱུ་བཞག་ནས་རྒྱུས་མངའ་མེད་སའི་སྲིད་ཀྱི་རྩོད་རྙོག་རིགས་འདུམ་འགྲིག་སོགས་ལ་ཞུགས་ནས་ཁྲིམས་དཔོན་བྱེད་པར་དགའ་ལ།འགའ་རེ་ནི་རང་ཉིད་ཀྱིས་དགོན་སྡེའི་སློབ་གསོ་ལས་སྐྱ་བོའི་སློབ་གསོ་ལ་མྱོང་རྒྱུས་ཞན་པ་དང་།ལྷག་ཏུ་བུ་ཕྲུག་གཉོར་སྐྱོང་བྱེད་ཚུལ་སོགས་ཆ་ག་ཡ་སྡེབ་ཀྱི་ལས་ཀའི་སྐོར་ལ་ཐེ་གཏོགས་དང་།དེའི་སྐོར་འཆད་ཁྲིད་སོགས་ལ་ཧབ་ཐོབ་ཀྱིས་མཚན་གྱི་སྙན་པ་ཁོ་ན་དོན་དུ་གཉེར་བར་དགའ།འགའ་རེ་ནི་ཁྲི་མཐོན་པོ་རེའི་སྟེང་དུ་བསྡད་ནས་དམངས་ལ་མཇལ་ཁ་འཇོག་པ་སོགས་སྤྲུལ་སྐུའི་སྤྱོད་པ་དོན་དུ་གཉེར་བར་སྤྲོ་བ།འགའ་རེ་ནི་ཨ་གསར་དང་རྨོངས་དད་ཀྱིས་དེད་དེ་ནང་བའི་ཆོས་ལ་སྦྱང་བ་དཔེ་གསར་དང་།གྲྭ་བར་འགྲོགས་པ་ལ་རྒྱ་རུ་བསམ་བཞིན་པའི་རྒྱ་མོ་དག་བླ་མ་བཞིན་གོང་དུ་བཀུར་ནས་དེ་ལ་སྤྲེལ་ལད་འཁྲབ་སྟེ་འཚོ་བ་རོལ་རྒྱུར་དགའ།འགའ་རེའི་ནི་བུ་མོ་མཛེས་མ་རེའི་ལག་པ་ལ་འཇུ་བཞིན་དཔུང་བ་ལ་འཁྱུད་བཞིན་གུ་ཡངས་མདོག་དང་སྐྱོན་མེད་ལུགས་བཤད་དེ་འདུལ་བའི་ཁྲིམས་ལ་སྣང་མེད་བྱེད་རྒྱུར་དགའ་བ་མ་ཟད།རྒྱ་ནག་ནང་ལོག་ལ་ཁ་གཅིག་ཏུ་ཕྱོགས་ནས་དབྱར་དུས་ཤིན་ཏུ་ཐུང་བའི་བོད་ཡུལ་ནས་བཞུགས་ན་བསྟེན་པའི་ཟས་མི་འཕྲོད་ཅིང་།གནམ་ཟླའི་གྲང་ངར་མི་ཐེགས་པ་སོགས་ལ་ཁ་གཡར་ནས་རང་གི་སྣང་བ་སྐྱིད་སྐྱིད་འདྲ་གཏོང་བ་ལས།ཚོགས་གྲལ་ཆོས་རར་འགྲིམས་པ་སྡུག་ཏུ་མཐོང་ཞིང་།ཆོས་ཕུག་བྲག་གཏོད་པ་གཏིང་ནས་བརྗེད།ཁྲིད་ཀྱིས་སློབ་མ་སྐྱོང་བ་དཀའ་ལས་སུ་འདོད་ནས་ད་ལྟའི་བར་དུ་སྟོན་པ་ཐུགས་རྗེ་ཅན་གྱི་བཀའ་དགོངས་ལ་སློབ་སྦྱོང་བྱས་པའི་འབྲས་བུར་ཡང་ཅི་མི་སྙམ་པར་འཕགས་ཡུལ་ནས་སློབ་གཉེར་བྱེད་སྐབས་གཞན་ལ་གྲོང་ཆོག་ཏུ་འགྲོ་ས་སོགས་མེད་པས་དཔལ་འབྱོར་འབེལ་འབེལ་ལྷུག་ལྷུག་མེད་པར་སྙིང་ནད་ལྟ་བུ་ཞིག་རྩད་ནས་དཔལ་འབྱོར་དོན་གཉེར་ལ་ཤུགས་ཆེན་གཞོལ་བཞིན་པ་ནི་ཆོས་ཀྱི་སྙིང་བོ་ལྟ་བུར་སེམས་ཀྱིན་པ་ནི་ཁ་སང་དེ་རིང་གི་དེང་རབས་པའི་ལྷ་རམས་པ་ཁ་ཅིག་རེད།ཁྱེད་ཅག་ནི་རེ་བཞག་ས་ནས་ལུང་རྡིབ་ཟེར་བ་འདི་ལོས་ཡིན།